ธ.กรุงเทพ แข่งตัดราคา ในเวียดนาม
ตลาดเวียดนามแข่งดุ ธนาคารกรุงเทพปรับกลยุทธ์รับมือธนาคารท้องถิ่น เริ่มตัดราคาเพื่อชิงลูกค้ารายใหญ่
25 ต.ค. 2559

ตลาดเวียดนามแข่งดุ ธนาคารกรุงเทพปรับกลยุทธ์รับมือธนาคารท้องถิ่น เริ่มตัดราคาเพื่อชิงลูกค้ารายใหญ่
นายธาราบดี ซึ้งอดิชัยวิทย์ ผู้จัดการทั่วไปสาขาในประเทศเวียดนาม ธนาคารกรุงเทพ เปิดเผยว่า สถาบันการเงินในเวียดนามเริ่มมีการแข่งขันรุนแรงมากขึ้น โดยเฉพาะจากธนาคารท้องถิ่นและธนาคารไทยที่ขยายสาขาในเวียดนาม ซึ่งมีการใช้ปัจจัยราคาเข้ามาแข่งขันมากขึ้นในกลุ่มลูกค้ารายใหญ่ที่เป็นลูกค้าหลักของธนาคาร ทำให้ต้องปรับกลยุทธ์สู้เพื่อรักษาฐานลูกค้า
ทั้งนี้ ธนาคารท้องถิ่นที่เดิมเน้นลูกค้าธุรกิจอสังหาริมทรัพย์และลูกค้ารายย่อย ขณะนี้ได้ขยายเข้ามาในกลุ่มลูกค้ารายใหญ่ระดับบน (ท็อปเทียร์) ซึ่งเป็นกลุ่มเดียวกับธนาคารต่างชาติมากขึ้น ประกอบกับธนาคารท้องถิ่นมีต้นทุนการเงินต่ำกว่า สามารถใช้ปัจจัยราคาจูงใจลูกค้าได้ ส่งผลให้สินเชื่อของธนาคารถูกดึงส่วนแบ่งตลาดออกไปในบางโครงการ
สำหรับเป้าหมายสินเชื่อในเวียดนามที่ตั้งไว้ 15-18% นั้น ยอมรับว่าอาจได้ไม่ถึงเป้าหมาย จาก 2 ปัจจัย คือ หลักเกณฑ์ของทางการเวียดนามที่ส่งเสริมให้ธนาคารท้องถิ่นขยายสินเชื่อได้ถึง 18% ในปีนี้ ส่วนธนาคารต่างชาติกำหนดสินเชื่อโตได้ไม่เกิน 15% นอกจากนี้ กฎหมายใหม่เกี่ยวกับการซื้อที่ดินและอาคารในเมืองโฮจิมินห์ที่เข้มงวดขึ้น ทำให้ลูกค้าเลื่อนแผนการลงทุนออกไป
อย่างไรก็ตาม ธนาคารกรุงเทพ สาขาฮานอย ปีนี้จะปล่อยสินเชื่อโตได้ตามแผน 15% เนื่องจากธนาคารกรุงเทพเพิ่มทุนให้สาขาเวียดนามจาก 80 ล้านเหรียญสหรัฐ เป็น 250 ล้านเหรียญสหรัฐ เมื่อเดือน พ.ค.ที่ผ่านมา ทำให้ลูกค้าที่วงเงินกู้ติดเพดานลูกค้ารายใหญ่ (ซิงเกิ้ล เลนดิ้ง ลิมิต) สามารถขยายสินเชื่อได้มากขึ้น ปัจจุบันบริษัททั่วไปกำหนดวงเงินไม่เกิน 15% ของกองทุน และเครือบริษัท กำหนดวงเงินไม่เกิน 25% ของกองทุน
นายธาราบดี กล่าวว่า ได้เริ่มทำแผนธุรกิจปี 2560 ไว้แล้ว เบื้องต้นสาขาประเทศเวียดนามตั้งเป้าสินเชื่อเติบโต 15-20% มั่นใจว่าจะทำได้เพราะมีหลายโครงการที่ธนาคารอนุมัติสินเชื่อไปแล้วรอทยอยเบิกใช้ในปีหน้า และยังมีดีลธุรกิจที่รออนุมัติอยู่ราว 40 โครงการ ทั้งการซื้อและควบรวมกิจการ (เอ็มแอนด์เอ) สินเชื่อโครงการ การสร้างโรงงานใหม่ที่คาดว่าจะแล้วเสร็จในปีหน้าเช่นกัน
สำหรับโอกาสธุรกิจในเวียดนาม คือ พลังงาน เพราะแนวโน้มความต้องการใช้ไฟฟ้าสูงขึ้นตามภาวะเศรษฐกิจเวียดนามที่เติบโตอย่างต่อเนื่องที่ตั้งเป้าขยายจีดีพี 2 เท่า เพื่อเพิ่มรายได้ต่อหัวให้มากขึ้น จากปัจจุบันอยู่ที่ 2,000 เหรียญสหรัฐ/ปี แต่ผู้ที่จะลงทุนต้องศึกษาให้ดี เพราะคนรุ่นใหม่ในเวียดนามเริ่มมีการต่อต้านโรงไฟฟ้าที่ก่อมลพิษ ขณะที่พลังงานชีวมวลต้องพิจารณารอบคอบเพราะต้นทุนแพง ดังนั้น ผู้ลงทุนด้านพลังงานในเวียดนามส่วนใหญ่จึงเป็นบริษัทพลังงานแห่งชาติของเวียดนาม